શિવાની જોશી મુંબઈના એક પ્રખ્યાત બિઝનેસ પેપરમાં વરિષ્ઠ પત્રકાર છે. તેણે તાજેતરમાં જ પ્રૉપર્ટીમાં રોકાણ કર્યું છે. તે કહે છે, ‘ફ્લૅટ ખરીદતાં પહેલાં મહિલાઓએ ખાસ ત્યાંનો વિસ્તાર કેવો છે એ તપાસી લેવું જોઈએ. કામ કરતી મહિલાએ તેના નજીકના વિસ્તારમાં જ પ્રોવિઝન સ્ટોર અને કરિયાણાની દુકાનો છે કે નહીં એ ખાસે જોવું જોઈએ જેથી ઑફિસથી ઘરે આવતી વખતે તેઓ ઘરવખરીનો સામાન લેતી આવી શકે. પરિવહન એટલે કે ટ્રાન્સપોર્ટ અને તબીબી સારવાર જેવી સગવડો તાત્કાલિક મળી શકે એવા વિસ્તારમાં રોકાણ કરવું એકદમ ઉત્તમ છે. મેં આ ફ્લૅટ રોકાણના દૃષ્ટિકોણથી ખરીદ્યો છે અને હા, ટૅક્સ બચાવવા તો ખરો જ. ફ્લૅટ ખરીદવાની કાર્યવાહીઓ સરળ હતી એટલે મેં અન્ડર-કન્સ્ટ્રક્શન પ્રૉપર્ટીમાં રોકાણ કરવાનું નક્કી કર્યું.’